বরিশাল, ১৮ মে  (বরিশাল টাইমস ডটকম) : বরিশাল নগরীতে এসে ছিনতাইকারীদের কবলে পড়েছে ঝিনাইদহের চার সাংবাদিক। মুখোশ পরিহিত অস্ত্রধারী ছিনতাইকারীরা তাদের কাছ থেকে নগদ ৩ হাজার ৬শ' টাকা, স্বর্নের আংটি ২টি, ২টি মোবাইল সেট, হাতঘরি ২টি, জামা-কাপড় ও প্রয়োজনীয় কাগজপত্রসহ দুইটি ব্যাগ এবং জাতীয় পরিচয়পত্র নিয়ে গেছে। বুধবার ভোর রাতে নগরীর সিএন্ডবি রোড টিটিসির সামনে এ ছিনতাইয়ের ঘটনা ঘটে। ছিনতাইয়ের ঘটনায় ছড়িত সন্দেহে এক রিকসাচালককে আটক করেছে র‌্যাব। ছিনতাইয়ের শিকার সাংবাদিকরা হলেন - ঝিনাইদহের বকুলতলা বনানী পাড়ার বাসিন্দা ও দৈনিক কাল  বেলার সাংবাদিক এমএ জলিল, একই এলাকার বাসিন্দা দৈনিক আমাদের অর্থনীতির প্রতিনিধি সাজ্জাদ আহম্মেদ, কালিগঞ্জের বসিন্দা দৈনিক নবচিত্র'র সাংবাদিক মোঃ হুসাইন কবির সুজন ও শামীম আহমেদ সুমন। এরা সবাই বেসরকারী সংস্থা সুপ্র'র আয়োজনে জাতীয় বাজেট ও অর্থনৈতিক স্বাক্ষরতা বিষয়ক এক কর্মশালায় যোগ দিতে বরিশালে এসেছেন। সাংবাদিক এমএ জলিল জানান, ভোর রাত সোয়া ৪টার দিকে বাস থেকে বরিশাল নথুল্লাবাদ বাস টার্মিনাল নামেন তারা। সাড়ে ৪টার দিকে রিক্সাযোগে সিএন্ডবি রোড এলাকায় অবস্থিত বেসরকারী সংস্থা সেইন্ট বাংলাদেশের প্রশিক্ষন  কেন্দ্রের উদ্দেশ্যে রওয়ানা হন। পথিমধ্যে টিসিসির সামনে এসে পৌছলে মুখোশ পরিহিত ৭/৮ জনের একটি ছিনতাইকারী দল তাদের গতিরোধ করে। এরপর ছিনতাইকারীরা ধারালো অস্ত্রের মুখে জিম্মি করে তাদের কাছে থাকা মালামাল নিয়ে যায়। পরে ঘটনাটি র‌্যাবকে জানানো হলে র‌্যাব সদস্যরা তাদেরকে (সাংবাদিক) বহনকারী রিক্সা চালককে আটক করে। এব্যাপারে বরিশাল র‌্যাব-৮'র ১নং কোম্পানির অধিনায়ক মেজর রাশেদুল ইসলাম খান বলেন, আটককৃত রিক্সা চালক ছিনতাইয়ের ঘটনায় জড়িত ছিলো না। তাই তাকে ছেড়ে দেয়া হয়েছে।জড়িত ছিনতাইকারীদের ধরতে র‌্যাব কাজ করছে বলে জানান  মেজর রাশেদ।